VDSS Sklep Psp 94/2019
Sodna praksa Višjega delovnega in socialnega sodišča, 2019-04-04

Edo Škrabec (preds.), Elizabeta Šajn Dolenc (poroč.), Jože Cepec

odločitev o pravdnih stroških - potrebni pravdni stroški

Kateri stroški so potrebni in koliko znašajo, sodišče odloča po skrbni presoji vseh okoliščin posameznega primera.

Pritožbi se ugodi in se izpodbijani sklep v II. točki spremeni tako, da se znesek 456,47 EUR zniža na znesek 316,02 EUR.

1. Sodišče prve stopnje je z izpodbijanim sklepom postopek ustavilo (I. točka izreka). Z II. točko izreka pa je toženi stranki naložilo, da je dolžna tožeči stranki v roku 8 dni povrniti stroške postopka v višini 456,47 EUR z zakonskimi zamudnimi obrestmi, ki začnejo teči prvi dan po poteku 8 dnevnega roka za izpolnitev do plačila, pod izvršbo.

2. Zoper II. točko izreka je pritožbo vložil toženec iz vseh pritožbenih razlogov. Ne strinja se z višino prisojenih stroškov postopka v delu, ki se nanaša na priznanje stroškov v zvezi z vlogami tožnika z dne 4. 1. 2019 in z dne 25. 1. 2019 v višini 225 točk. Poudarja, da je tožnik že z vlogo z dne 20. 12. 2018, ki jo je imenoval "Utesnitev tožbe", podal svoje navedbe v zvezi z naknadno izdano odločbo tožene stranke z dne 14. 12. 2018 ter na tej podlagi sodišču predlagal, da postopek v delu, ki se nanaša na zahtevek za izdajo odločbe, ustavi ter da odloči, da je tožena stranka dolžna tožeči stranki povrniti njene pravdne stroške. V vlogi z dne 4. 1. 2019, tudi poimenovani "Utesnitev tožbe", pa je povzel le navedbe tožene stranke v odgovoru na tožbo ter vztrajal pri istem predlogu, kot ga je že podal v predhodni vlogi z dne 20. 12. 2018, dodal je le še navedbo, da je bila tožba vložena dne 14. 11. 2018, torej mesec dni pred izdajo odločbe z dne 14. 12. 2018 ter po poteku vseh z zakonom predvidenih rokov za izdajo. Za navedeno vlogo bi tako sodišče tožniku lahko priznalo kvečjemu največ 100 točk. Za novo vlogo tožnika z dne 25. 1. 2019, ki je imenovana Pripravljalna vloga, pa največ 50 točk. Sodišče sicer navaja, da je tožnik z navedeno vlogo odgovoril na navedbe tožene stranke v njeni vlogi z dne 15. 1. 2019, čemur pa ni mogoče slediti, saj je tožena stranka v vlogi z dne 15. 1. 2019 nasprotovala le višini priglašenih stroškov po posameznih postavkah, nikakor pa ne, da tožnik do stroškov postopka v tem socialnem sporu ne bi bil upravičen. Do teh navedb tožene stranke pa se tožnik z vlogo z dne 25. 1. 2019 ni opredelil. Zato se navedena vloga ne more obravnavati kot potrebna. Ostala dejstva ter predlog sodišču pa so bila podana s strani tožnika že z vlogo z dne 20. 12. 2018. Glede na navedeno tožena stranka meni, da bi morala višina stroškov postopka znašati skupno 316,02 EUR, to je 688,5 točk (300 točk za tožbo, 225 točk za vlogo z dne 20. 12. 2018, 100 točk za vlogo z dne 4. 1. 2019 in 50 točk za vlogo z dne 25. 1. 2019 in 13,5 točk za 2 % materialnih stroškov pri vrednosti točke 0,459 EUR.

4. Pravna podlaga za pritožbeno rešitev zadeve je podana v 154. členu v zvezi s 155. členom Zakona o pravdnem postopku (Ur. l. RS, št. 26/99 s spremembami, v nadaljevanju: ZPP). Glede na slednjo določbo lahko sodišče pri odločanju o tem, kateri stroški naj se povrnejo stranki, upošteva samo tiste, ki so potrebni za spor. Pri tem, kateri stroški so potrebni in koliko znašajo, sodišče odloča po skrbni presoji vseh okoliščin posameznega primera.

5. V obravnavanem primeru se pritožba utemeljeno ne strinja s priznanjem 225 točk za vlogo z dne 4. 1. 2019. Pravilno izpostavlja, da je tožnik v vlogi z dne 4. 1. 2019 poimenovani "Utesnitev tožbe" povzel navedbe tožene stranke v odgovoru na tožbo in vztrajal pri istem predlogu kot ga je podal v vlogi z dne 20. 12. 2018, dodal je le še, da je bila tožba vložena 14. 11. 2018, to je mesec dni pred izdajo odločbe z dne 14. 12. 2018 ter po poteku vseh z zakonom predvidenih rokov za izdajo.

6. Za takšno vlogo bi bil tožnik tudi po prepričanju pritožbenega sodišča upravičen ne do 225 točk, pač pa do 100 točk. Enako pa tudi za vlogo z dne 25. 1. 2019 ne do 225 točk, pač pa le do 50 točk.

7. V citirani vlogi z dne 25. 1. 2019 se tožnik ni opredelil do navedb tožene stranke v vlogi z dne 15. 1. 2019, kot zmotno ugotavlja sodišče prve stopnje in tudi sicer ne navaja ničesar takega, kar ne bi bilo vsebovano že v predhodnih vlogah oziroma, kar bi bilo potrebno za razjasnitev sporne zadeve in pravilno odločitev.

8. Ker sodišče prve stopnje pri odločitvi kateri so potrebni stroški postopka, navedenih okoliščin, na katere pritožba izrecno opozarja, ni upoštevalo, je bilo potrebno pritožbi tožene stranke ugoditi in v izpodbijani II. točki sklepa dosojenih 456,47 EUR znižati na znesek 316,02 EUR. Od tega zneska prestavlja 300 točk za tožbo, 225 točk za vlogo z dne 20. 12. 2018, 100 točk za vlogo z dne 4. 1. 2019, 50 točk za vlogo z dne 25. 1. 2019 in 13,5 točk za materialne stroške, skupaj 688,5 točk, ob upoštevanju vrednosti točke 0,459 EUR.

9. Glede na obrazloženo je pritožbeno sodišče v skladu s 3. točko 365. člena ZPP izpodbijani sklep v II. točki spremenilo tako, kot je razvidno iz izreka.

Zakon o pravdnem postopku (1999) - ZPP  - člen 154, 155.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.